Avainsanat

Tiivistelmä



Avainsanat

1. Siirtotyöläisten sosiaaliturva – Yhteisön säännöstö – Henkilöllinen soveltamisala – Asetuksessa N:o 1408/71 tarkoitettu työntekijä – Käsite – Henkilö, joka on vakuutettu jossakin sosiaaliturvajärjestelmässä – Asian arvioimisen kuuluminen kansalliselle tuomioistuimelle

(Neuvoston asetuksen N:o 1408/7 1 artiklan a alakohta)

2. Siirtotyöläisten sosiaaliturva – Perhe-etuudet – Päällekkäisyyden estävät yhteisön säännökset – Asetuksen N:o 574/72 10 artiklan 1 kohdan a alakohta – Työntekijä, jolla on oikeus etuuksiin perheenjäsenestään työskentelyvaltiossa ja asuinvaltiossa – Sovellettava lainsäädäntö – Työskentelyjäsenvaltion lainsäädäntö

(Neuvoston asetuksen N:o 574/72, sellaisena kuin se on muutettuna asetuksella N:o 410/2002, 10 artiklan 1 kohdan a alakohta)

3. Siirtotyöläisten sosiaaliturva – Perhe-etuudet – Päällekkäisyyden estävät yhteisön säännökset – Asetuksen N:o 574/72 10 artiklan 1 kohdan b alakohdan i alakohta – Työntekijä, jolla on oikeus etuuksiin työskentelyvaltiossa lapsestaan, jonka perusteella oikeus etuuksiin syntyy myös siinä toisessa jäsenvaltiossa, jossa henkilö, jonka huolettavana lapsi on, asuu ja työskentelee – Avustuksien saamista koskevan oikeuden pidättäminen työskentelyvaltiossa niiden avustusten summaa vastaavan määrän osalta, joita maksetaan asuinvaltiossa

(Neuvoston asetuksen N:o 574/72, sellaisena kuin se on muutettuna asetuksella N:o 410/2002, 10 artiklan 1 kohdan b alakohdan i alakohta)

Tiivistelmä

1. Henkilöä on työsuhteen olemassaolosta riippumatta pidettävä asetuksessa N:o 1408/71 tarkoitettuna työntekijänä, jos hänellä on yhdenkin vakuutustapahtuman varalta joko pakollinen tai vapaaehtoinen vakuutus jossakin saman asetuksen 1 artiklan a alakohdassa mainitussa yleisessä taikka erityisessä sosiaaliturvajärjestelmässä. Kansallisen tuomioistuimen tehtävänä on suorittaa tarpeelliset tutkimukset sen ratkaisemiseksi, kuuluivatko etuuksiin oikeutetut henkilöt niinä ajanjaksoina, joilta kyseisiä etuuksia vaadittiin, sosiaaliturvajärjestelmään ja kuuluivatko he näin ollen käsitteen ”palkattu työntekijä” piiriin tämän asetuksen 1 artiklan a alakohdassa tarkoitetulla tavalla.

(ks. 34 kohta ja tuomiolauselman 1 kohta)

2. Kun palkatun työntekijän työskentelyjäsenvaltion ja asuinjäsenvaltion lainsäädännössä kummassakin hänelle tunnustetaan hänen saman perheenjäsenensä ja saman ajanjakson perusteella oikeuksia perhe-etuuksiin, mainittujen etuuksien maksamisessa toimivaltainen jäsenvaltio on lähtökohtaisesti asetuksen N:o 1408/71 täytäntöönpanomenettelystä annetun asetuksen N:o 574/72, sellaisena kuin tämä asetus on muutettuna ja ajan tasalle saatettuna asetuksella N:o 410/2002, 10 artiklan 1 kohdan a alakohdan mukaisesti työskentelyjäsenvaltio.

(ks. 64 kohta ja tuomiolauselman 2 kohta)

3. Asetuksen N:o 1408/71 täytäntöönpanomenettelystä annetun asetuksen N:o 574/72, sellaisena kuin tämä asetus on muutettuna ja ajan tasalle saatettuna asetuksella N:o 410/2002, 10 artiklan 1 kohdan a alakohdan estämättä, kun henkilö, jonka huollettavina lapset ovat, erityisesti palkatun työntekijän aviopuoliso tai avopuoliso, harjoittaa ammatillista toimintaa asuinjäsenvaltiossa, tämän jäsenvaltion on saman asetuksen 10 artiklan 1 kohdan b alakohdan i alakohdan mukaisesti maksettava perhe-etuudet riippumatta siitä, kuka on mainitun valtion lainsäädännössä nimetty kyseisten etuuksien välitön saaja. Tässä tapauksessa työskentelyjäsenvaltion maksamat perhe-etuudet pidätetään siltä osalta, joka vastaa asuinjäsenvaltion lainsäädännön mukaisten perhe-etuuksien määrää.

(ks. 64 kohta ja tuomiolauselman 2 kohta)